Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 1 Pv 381/14/6613	Žiar nad Hronom, 20.7.2015
EEČ : 2-52-111-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov.

Rozhodol: 	prokurátorka Okresnej prokuratúry Žiar nad Hronom
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
stíhaného za prečin zanedbania povinnej výživy podľa § 207 ods. 1 Trestného zákona, na tom skutkovom základe, že hoci mu z ustanovenia § 62 a nasledujúcich Zákona o rodine číslo 36/2005 Z.z., v znení neskorších predpisov, vyplýva povinnosť vyživovať svojho syna XXXXX, nar. XXXXX, pričom táto povinnosť mu bola deklarovaná aj rozsudkom Okresného súdu Žiar nad  Hronom sp. zn. XXXXX dňa 03.03.2014, právoplatným dňa 24.03.2014, ktorým bol zaviazaný prispievať na  jeho výživu sumou vo výške 150-€, počnúc dňom 01.01.2014, vždy do 15-teho dňa v mesiaci do rúk matky XXXXX, nar. XXXXX, bytom XXXXX, XXXXX avšak obvinený si svoju vyživovaciu povinnosť v mieste trvalého bydliska a na miestach kde sa zdržiaval riadne a včas neplnil, čím mu za obdobie od  februára 2014 až do súčasnej doby vznikol dlh na výživnom vo výške 1680,-€,

lebo  tento skutok nie je trestným činom a nie je dôvod na postúpenie veci.

Odôvodnenie:
Poverený príslušník Obvodného oddelenia  PZ v Žiari nad Hronom uznesením ČVS:ORP-633/ZH-ZH-2014 zo dňa 22.07.2014  začal trestné stíhanie  a súčasne vzniesol obvinenie XXXXX, nar. XXXXX, bytom XXXXX, XXXXX, XXXXX, Spolková republika Nemecko, za prečin zanedbania povinnej výživy podľa § 207 ods. 1 Trestného zákona, na vyššie uvedenom skutkovom základe.

Obv. XXXXX bol na okolnosti skutku, ktorý mu je kladený za vinu, vypočutý  formou právnej pomoci.  Uviedol, že si je vedomý svojej vyživovacej povinnosti voči synovi, výživné riadne platí riadne, o čom predložil aj potrebné doklady o úhrade. Uviedol, že v mesiaci január 2014, február 2014 a marec 2014 zaplatil výživné za každý mesiac vo výške 120,-€ a od mesiaca apríl 2014 uhrádza výživné v plnej sume, teda 150,-€, ktoré mu nariadil Okresný súd v Žiari nad Hronom. O tom, že má doplatiť matke zameškané výživné v celkovej sume 90,-€ povinný nevedel, taký list nedostal. Následne teda v mesiaci apríl 2014 zaplatil jednorázovo na výživnom sumu vo výške 240,-€, čo činí 90,-€ zročné výživné a 150,-€ suma na bežnom výživnom za mesiac apríl 2014. Taktiež uviedol, že výživné platí pravidelne a to trvalým príkazom v Targo- Bank. 

Svedkyňa - poškodená XXXXX v prípravnom konaní uviedla, že zo od XXXXX jej od februára 2014 neplatí výživné na ich syna XXXXX XXXXX. V mesiaci jún 2015 jej boli z Centra pre medzinárodnoprávnu ochranu detí a mládeže poukázané na účet dve platby na výživnom a to v sume 750,-€ a 150,-€, teda spolu v  celkovej sume vo výške 900,-€. Taktiež následne dňa 03.07.2015 povinná uviedla, že jej bola poukázaná ďalšia platba výživného na účet vo výške 150,-€, žiadne iné platby na výživnom jej poukázané neboli. 

Z vykonaných a zabezpečených dôkazov vyplýva, že XXXXX pri zadaní povinných platieb výživného uviedol pri bankovom prevode nesprávny BIC kód, teda z uvedeného dôvodu neboli platby zaslané na účet Centra pre medzinárodnoprávnu ochranu detí a mládeže, a následne  nebolo možné zo strany Centra pre medzinárodnoprávnu ochranu detí a mládeže zrealizovať prevod platieb na výživnom na účet poškodenej XXXXX, pričom platby od XXXXX ktoré mali nesprávny BIC kód neboli zaslané na účet adresáta, t.j. XXXXX, ale obratom boli zaslané na  účet odosielateľa - teda na účet Ústredného úradu pre uplatňovanie nárokov na výživné v styku so zahraničnými štátmi v Nemecku s poznámkou adresát  nesprávny.  Z uvedeného dôvodu, teda predmetné platby, aj napriek tomu, že boli povinným pravidelne od roku 2014 zasielané na účet Štátnej pokladnice SR, neboli následne zaslané poškodenej. Pravdepodobne tak došlo k pochybeniu  na strane Ústredného úradu pre uplatňovanie nárokov na výživné v styku so zahraničnými štátmi v Nemecku a z toho dôvodu bude túto situáciu riešiť Centrum pre medzinárodnoprávnu ochranu detí a mládeže v prospech poškodenej.

Do vyšetrovacieho spisu boli zabezpečené doklady o úhrade výživného od XXXXX, pričom z uvedených dokladov vyplýva, že výživné platí pravidelne a k dnešnému dňu nemá žiadny dlh na výživnom. Taktiež boli do spisu zabezpečené podklady z Centra pre medzinárodnoprávnu ochranu detí a mládeže, z ktorých vyplýva, že od februára 2014 do súčasnej doby evidujú platby v celkovej sume vo výške 1050,-€, iné platby neboli poukázané na ich účet.

Podľa § 207 ods. 1 Trestného poriadku sa prečinu zanedbania povinnej výživy podľa § 207 ods. 1 Trestného zákona dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. Neplnením povinnosti vyživovať alebo zaopatrovať iného sa rozumie iba zavinené neplatenie výživného alebo neposkytovanie zodpovedajúceho plnenia v naturálnej forme. 

Konaním obv. XXXXX neboli naplnené  všetky zákonné znaky skutkovej podstaty prečinu zanedbania povinnej výživy podľa § 207 ods. 1 Tr. zák. Obv. XXXXX platil výživné na svojho syna pravidelne, riadne a včas tak, ako mu to bolo uložené rozsudkom Okresného súdu v Žiari nad Hronom č. XXXXX a podľa predložených dokladov  má uhradené všetky platby na výživnom od mesiaca február 2014 až do súčasnej doby a to aj napriek tomu, že poškodenej XXXXX boli prostredníctvom Centra pre právnu ochranu detí a mládeže zaslané v celkovej sume 1050,-€.

Podľa § 215 ods. 1 písm. b/ Trestného poriadku  prokurátor zastaví trestné stíhanie, ak nie je tento skutok trestným činom a nie je dôvod na postúpenie veci.

Na základe týchto skutočností som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Karin Valentová
prokurátorka